Englantilainen keittiö

Englantilainen keittiö on kehittynyt Englannissa omaperäiseksi mutta on samalla ottanut vaikutteita esimerkiksi Ison-Britannian siirtomaiden ruokakulttuureista. Englantilaisen ruokakulttuurin tunnetuimpia ja oleellisia osia ovat englantilainen aamiainen, kello viiden tee, pubit, fish and chips, tee ja paahtopaisti.

Englantilainen aamiainen
Englantilaisen ruokakulttuurin tärkeä osa on englantilainen aamiainen. Siihen kuuluu etenkin munia keitettyinä, paistettuna tai munakokkelina, paistettua pekonia, paahtoleipää, teetä tai kahvia. Usein tarjotaan myös paistettuja herkkusieniä, paistettuja tomaatteja ja valkeita papuja tomaattikastikkeessa. Kirjailija W. Somerset Maugham sanoikin, että ainoa tapa syödä hyvin Englannissa on valita englantilainen aamiainen kolme kertaa päivässä.

Tee
pienoiskuva|Kello viiden tee 1800-luvulla. 
Tee tuli Englantiin 1600-luvun lopulla, ja se on noussut maan kansallisjuomaksi. Englantilaiset nauttivat teetä aamiaisesta iltaan, ja työpaikoilla on teetauko kello neljältä iltapäivällä. Kello viiden tee on lounaan ja päivällisen välillä nautittava välipala, jolla nautitaan kakkuja, pikkuleipiä ja mansikkahilloa.Moore 2001, s. 14.

Liharuoat
pienoiskuva|Sunnuntainen paahtopaistiateria, jossa paahtopaistin kera Yorkshire pudding, perunoita ja kasviksia.
Perinteinen englantilaiseen keittiöön kuuluva liharuoka on paahtopaisti, joka on perinteinen sunnuntailounaan pääruokalaji. Se tarjotaan usein yhdessä Yorkshire puddingin kanssa, joka tehdään jauhoista, maidosta ja munista sekä paistetaan rasvassa. Muita englantilaisia liharuokia ovat lihamureke (beef roll), keitetty naudanrinta porkkanoiden ja mykyjen kanssa (boiled beef and carrots with dumpling), maustettu luukastike (devilled beef bones), häränhäntä- ja luumuhennos (oxtail stew), sianliha- ja omenapiirakka (pork and apple pie), sianlihatahna (potted pork) sekä sianlihamakkarat pannukakkutaikinassa (toad in the hole).Moore 2001, s. 20–21. Wellingtonin pihviä tarjoillaan Britannian kuninkaallisen perheen valtioillallisilla sekä muiden juhlien ja juhlavien illallisten aikana.

Englantilaiset harrastavat myös paljon metsästystä, ja riistaliha on suosittua. Yleisimpiä riistaeläimiä ovat metsäkana, fasaani, peltopyy, kaniini, kyyhkynen, jänis ja peura. Arvostetuimpia paikallisia makeanveden kaloja ovat lohi ja taimen.Moore 2001, s. 35–36.

Fish and chips

Fish and chips on uppopaistettua leivitettyä kalaa ja ranskalaisia perunoita. Kalana käytetään koljaa, turskaa, kielikampelaa tai punakampelaa. Annokset maustetaan suolalla ja pippurilla. Fish and chips -annoksia myydään nakkikioskia vastaavissa kojuissa paperipakkauksissa tai ravintoloissa erilaisten juomien kera.Moore 2001, s. 32–33.

Juustot

Englannin arvostetuin juusto on sinihomejuusto stilton. Eniten maassa tuotetaan kuitenkin kovaa cheddaria. Muita tunnettuja englantilaisia juustoja ovat muun muassa cheshire, leicester ja double gloucester. Juustonvalmistuksen uskotaan saapuneen Englannin Yorkshireen sisterssiläismunkkien mukana vuoden 1066 normannivalloituksen jälkeen.Moore 2001, s. 28–29.

Marmeladit ja hillot

Englantilaiset nauttivat etenkin paahtoleivän päällä runsaasti erilaisia sitrushedelmistä valmistettavia marmeladeja ja muunlaisia hilloja. Englannissa onkin paljon pensasaitoja, joista saadaan marjahillojen raaka-ainetta. Käytetyimpiä marjoja ovat karhunvatukka, oratuomi, happomarja, selja, orapihlaja, mulperi ja tylppäliuskaorapihlaja.Moore 2001, s. 18–19.

Olut

Englannissa on runsas valikoima erilaisia oluita, ja Englannin pubikulttuuri on kiinteä osa maan arkipäivää ja maailmankuulu instituutio. Pubeissa on yleensä kaksi huonetta: pystybaari ja ruokailutila. Englannin suosituin olut on vahva bitter; muita paikallisia oluttyyppejä ovat ale-oluet Barley Wine, Bombardier Ale, Brown Ale, Mild, Old Peculier ja Yorkshire Stingo sekä portteri ja stout.Moore 2001, s. 36–38.

Muita ruokalajeja

Englantilaiseen keittiöön kuuluvat myös piiraat ja vanukkaat, kastikkeet, kuten sinappikastike ja worcesterkastike, pikkelssi, piccalilli, curry ja chutney.Moore 2001, s. 22–27.

Katso myös
 Brittiläinen keittiö
 Skotlantilainen keittiö
 Walesilainen keittiö

 Lähteet 

Viitteet

Aiheesta muualla

*